Document ID: 32011R0120
Publication Date: 2011-02-11

Title and Content:
NARIADENIE KOMISIE (EÚ) č. 120/2011
z 11. februára 2011,
ktorým sa stanovujú referenčné ceny určitých rybárskych výrobkov na rybársky rok 2011
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 29 ods. 1 a 5,
keďže:
(1)
V nariadení (ES) č. 104/2000 sa ustanovuje, že referenčné ceny platné pre Úniu môžu stanoviť každý rok podľa kategórie výrobku pre výrobky, na ktoré sa vzťahuje pozastavenie cla podľa článku 28 ods. 1. To isté platí pre výrobky, ktoré v dôsledku toho, že sa na ne vzťahuje zníženie cla podľa WTO alebo iné preferenčné dohody, musia dodržiavať referenčnú cenu.
(2)
Podľa článku 29 ods. 3 písm. a) nariadenia (ES) č. 104/2000 má byť referenčná cena výrobkov uvedených v častiach A a B prílohy I k uvedenému nariadeniu rovnaká ako cena, pri ktorej sa výrobky sťahujú z trhu, ustanovená v súlade s článkom 20 ods. 1 uvedeného nariadenia.
(3)
Ceny príslušných výrobkov, pri ktorých sa výrobky sťahujú z trhu Únie, sa na rybársky rok 2011 stanovujú v nariadení Komisie (EÚ) č. 122/2011 (2).
(4)
Podľa článku 29 ods. 3 písm. d) nariadenia (ES) č. 104/2000 sa referenčná cena výrobkov iných ako uvedených v prílohách I a II k uvedenému nariadeniu stanovuje najmä na základe váženého priemeru colných hodnôt zaznamenaných na dovozných trhoch alebo v dovozných prístavoch počas troch rokov bezprostredne predchádzajúcich dátumu stanovenia referenčnej ceny.
(5)
Nie je nutné stanoviť referenčné ceny tých výrobkov, na ktoré sa vzťahujú kritériá ustanovené v článku 29 ods. 1 nariadenia (ES) č. 104/2000 a ktoré sú dovezené z tretích krajín v nevýznamných objemoch.
(6)
Pre urýchlenie uplatnenia referenčných cien v roku 2011 by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre rybárske výrobky,
PRIJALA TOTO NARIADENIE:
Článok 1
Referenčné ceny rybárskych výrobkov na rybársky rok 2011, ako sa uvádza v článku 29 nariadenia (ES) č. 104/2000, sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. februára 2011

Classification:
Level 1 Topics: 100148
100156
Level 2 Topics: 100207
100252
Level 3 Topics: 2639
2489
1372
All Topics: 2456
2657
2718